សមាជិក​ព្រឹទ្ធសភា​អាមេរិក​ព្រមាន​ជា​លើក​ចុង​ក្រោយ​​ឱ្យដោះលែង​ប្រធាន​គណបក្ស​ប្រឆាំង
ក្នុង​ការ​ឆ្លើយតប​នឹង​លិខិត​របស់​ឯក​អគ្គរាជទូត​កម្ពុជា​ប្រចាំ​ស.រ.អា.​ដែល​ការពារ​ចំណាត់​ការ​របស់​រដ្ឋាភិបាល​លោក​ហ៊ុន សែន​ក្នុង​ពេល​ថ្មីៗ​នេះ​ ​លោក​ ​Ted Cruz ​សមាជិក​ព្រឹទ្ធ​សភា​អាមេរិក​​​ថា ​ការ​បកស្រាយ​របស់​ឯក​អគ្គរាជទូត​កម្ពុជា​ជា​ការ​ព្យាយាម​បិទបាំង។
ភ្នំពេញ — សមាជិកព្រឹទ្ធសភាអាមេរិកលោក Ted Cruz បានចេញសេចក្តីថ្លែងការណ៍មួយទៀត ក្រោយទទួលបានលិខិតពីឯកអគ្គរាជទូតកម្ពុជាប្រចាំអាមេរិកដែលការពារសកម្មភាពចាប់ឃុំលោក កឹម សុខា និងគម្រោងរំលាយគណបក្សប្រឆាំង។ លោកថ្លែងថា ការថ្លែងរបស់ឯកអគ្គរាជទូតការពាររដ្ឋាភិបាលកម្ពុជានោះគឺជាការដោះសារដែលឥតតម្លៃ និងថា ប្រសិនបើគ្មានការដោះលែងលោក កឹម សុខា នោះសហរដ្ឋអាមេរិក និងសម្ព័ន្ធមិត្តរបស់ខ្លួននឹងមិនទទួលស្គាល់លទ្ធផលនៃការបោះឆ្នោតនៅកម្ពុជានាឆ្នាំក្រោយនេះទេ។ សមាជិកព្រឹទ្ធសភាអាមេរិកម្នាក់គឺ លោក Ted Cruz បានព្រមានជាថ្មីថា ប្រសិនបើគ្មានការដោះលែងលោក កឹម សុខា នៅថ្ងៃទី៩ ខែវិច្ឆិកានេះសហរដ្ឋអាមេរិក និងសម្ព័ន្ធមិត្តរបស់ខ្លួននឹងមិនទទួលស្គាល់លទ្ធផលនៃការបោះឆ្នោតនៅកម្ពុជានាឆ្នាំក្រោយនេះទេ។ របស់លោក Ted Cruz សមាជិកព្រឹទ្ធសភាអាមេរិក កាលពីថ្ងៃពុធនៅទីក្រុងវ៉ាស៊ីនតោននោះ គឺឆ្លើយតបទៅនឹងការបដិសេធរបស់លោក ជុំ ប៊ុនរ៉ុង ឯកអគ្គរាជទូតកម្ពុជាប្រចាំរដ្ឋធានីវ៉ាស៊ីនតោន ទាក់ទងនឹងការទាមទារឲ្យមានការដោះលែងលោក កឹម សុខា ប្រធានគណបក្សប្រឆាំងដែលកំពុងត្រូវបានឃុំខ្លួនពីបទ«ក្បត់ជាតិ»។ កាលពីថ្ងៃទី២៣ ខែតុលាកន្លងទៅ លោក Ted Cruz បានផ្ញើលិខិតមួយច្បាប់ជូនលោក ជុំ ប៊ុនរ៉ុង ឯកអគ្គរាជទូតខ្មែរប្រចាំរដ្ឋធានីវ៉ាស៊ីនតោន ដោយស្នើឲ្យរដ្ឋាភិបាលកម្ពុជាដោះលែងលោក កឹម សុខា ជាបន្ទាន់ និងមិនត្រូវរំលាយគណបក្សជំទាស់ ហើយត្រូវអនុញ្ញាតឲ្យគណបក្សនេះបានចូលរួមការបោះឆ្នោតដោយសេរី និងយុត្តិធម៌នៅពេលខាងមុខ។ សមាជិកព្រឹទ្ធសភាមកគណបក្សសាធារណរដ្ឋរូបនេះបានដាក់ឱសានវាទឲ្យរដ្ឋាភិបាលកម្ពុជាដោះលែងលោក កឹម សុខាត្រឹមថ្ងៃទី៩ ខែវិច្ឆិកានេះដើម្បីជាថ្នូរនឹងការបន្តផ្តល់ទិដ្ឋាការដល់មន្ត្រីកម្ពុជាចូលមកសហរដ្ឋអាមេរិក។ ក៏ប៉ុន្តែកាលថ្ងៃអង្គារកន្លងទៅ លោក ជុំ ប៊ុនរ៉ុង ឯកអគ្គរាជរដ្ឋទូតកម្ពុជាប្រចាំអាមេរិក បានសរសេរលិខិតឆ្លើយតបទៅលោក Ted Cruz ថា ជារឿងមិនយុត្តិធម៌ដែលរដ្ឋាភិបាលកម្ពុជាត្រូវរងការរិះគន់ និងគំរាមកំហែងដោយវិធានការដាក់ទណ្ឌកម្មចំពោះចំណាត់ការច្បាប់របស់រដ្ឋាភិបាលកម្ពុជាដើម្បីការពារសន្តិសុខ ឯករាជ្យភាព និងអធិបតេយ្យរបស់ខ្លួន។ លោក ជុំ ប៊ុនរ៉ុងបន្ថែមក្នុងលិខិតនោះថា ការចាប់ខ្លួនលោក កឹម សុខា និងការរំលាយគណបក្សសង្គ្រោះជាតិ ជារឿងមិនអាចចៀសផុត និងថា ការចាប់ខ្លួន និងគម្រោងរំលាយគណបក្សប្រឆាំងមិនមែនមានន័យថា ជាការបញ្ចប់នូវស្ថាប័នពហុបក្ស និងប្រជាធិបតេយ្យនៅកម្ពុជាឡើយ។ ទោះជាយ៉ាងណា ក្នុងសេចក្តីថ្លែងការណ៍ដែលចេញនៅថ្ងៃពុធនោះ លោក Ted Cruz បានហៅការឆ្លើយតបរបស់លោក ជុំ ប៊ុនរ៉ុង ថា ជាការដោះសារ និងជាពាក្យសម្តីដែលឥតតម្លៃ។ លោកបន្ថែមថា រដ្ឋាភិបាលកម្ពុជាកំពុងគេចវេសពីការទទួលខុសត្រូវតាមបែបប្រជាធិបតេយ្យ និងផ្ទុយពីកិច្ចខិតខំប្រឹងប្រែងរបស់សហរដ្ឋអាមេរិក ជប៉ុន និងសហគមន៍អឺរ៉ុប ដែលខិតខំជួយកម្ពុជា តាំងពីមានកិច្ចព្រមព្រៀងទីក្រុងប៉ារីស ឆ្នាំ១៩៩១។ ក្នុងសេចក្ដីថ្លែងការណ៍ដដែល លោក Ted Cruz បានព្រមានជាថ្មីថា ប្រសិនបើលក្ខខណ្ឌមួយចំនួនមិនត្រូវបានអនុវត្ត នោះសហរដ្ឋអាមេរិក និងសម្ព័ន្ធមិត្តនឹងមិនអាចទទួលស្គាល់លទ្ធផលនៃការបោះឆ្នោតឆ្នាំ២០១៨ ឡើយ។ លោក Ted Cruz បញ្ជាក់ក្នុងសេចក្ដីថ្លែងការណ៍នោះដោយតាមសម្តីដើមថា៖ «នៅថ្ងៃស្អែក (ថ្ងៃព្រហស្បតិ៍) ជាថ្ងៃចុងក្រោយដែលពលរដ្ឋកម្ពុជាអាចចុះឈ្មោះសម្រាប់ការបោះឆ្នោតនៅឆ្នាំ២០១៨។ ប្រសិនបើលក្ខខណ្ឌជាក់លាក់មួយចំនួនរួមមាន ការដោះលែងលោក កឹម សុខា ការអនុញ្ញាតឲ្យស្ថានីយ៍វិទ្យុអាចផ្សាយឡើងវិញដោយសេរី និងការអនុញ្ញាតឲ្យអង្គការធ្វើការផ្នែកប្រជាធិបតេយ្យដំណើរការក្នុងប្រទេសកម្ពុជា មិនត្រូវបានបំពេញទេនោះ នោះសហរដ្ឋអាមេរិក និងប្រទេសសម្ព័ន្ធមិត្តនឹងមិនអាចទទួលស្គាល់ភាពស្របច្បាប់នៃការបោះឆ្នោតនោះទេ»។ លោក Ted Cruz បន្ថែមថា លោក ហ៊ុន សែន ត្រូវចាត់វិធានការភ្លាមៗដើម្បីដោះស្រាយចំពោះលក្ខខណ្ឌទាំងនេះ បើមិនដូច្នោះទេ លោកនឹងធ្វើការជាមួយសហការីរបស់លោកនៅរដ្ឋសភា និងក្នុងរដ្ឋបាលលោក ដូណាល់ ត្រាំ ដើម្បីពិនិត្យមើលការឆ្លើយតបដំបូងគឺកំណត់មុខសញ្ញាមន្រ្តីរដ្ឋាភិបាលកម្ពុជា ដែលទទួលខុសត្រូវចំពោះសកម្មភាពទាំងនេះ ហើយដែលនឹងត្រូវរារាំងមិនឲ្យធ្វើដំណើរទៅកាន់សហរដ្ឋអាមេរិក។ លោក កឹម សុខា ប្រធានគណបក្សសង្គ្រោះជាតិ ត្រូវបានសមត្ថកិច្ចសម្រុកចូលចាប់ខ្លួនពីក្នុងផ្ទះទាំងកណ្តាលយប់រំលងអាធ្រាត្រ ឈានចូលថ្ងៃទី៣ ខែកញ្ញា ដោយចោទពីបទ «ក្បត់ជាតិ» និងបញ្ជូនលោកទៅឃុំក្នុងពន្ធនាគារត្រពាំងផ្លុង នៅខេត្តត្បូងឃ្មុំ។ ក្រោយការចាប់ខ្លួនលោក កឹម សុខា តែប៉ុន្មានថ្ងៃ ក្រសួងមហាផ្ទៃក៏បានប្តឹងទៅតុលាការកំពូលសុំឲ្យរំលាយគណបក្សសង្គ្រោះជាតិ ដោយចោទថា គណបក្សនេះឃុបឃិតជាមួយបរទេសដើម្បីផ្តួលរំលំរដ្ឋាភិបាលរបស់លោក ហ៊ុន សែន។ លោក ផៃ ស៊ីផាន អ្នកនាំពាក្យរដ្ឋាភិបាលកម្ពុជា បានប្រាប់ VOA នារសៀលថ្ងៃព្រហស្បតិ៍នេះថា លោក Ted Cruz គ្រាន់តែជាជនបរទេសម្នាក់ ដែលមិនមានសិទ្ធិ ឬឥទ្ធិពលណាមួយមកលើកម្ពុជាទេ ហើយថា រដ្ឋាភិបាលកម្ពុជាក៏មិនឲ្យតម្លៃលើសេចក្តីថ្លែងការណ៍របស់លោក Ted Cruz នោះដែរ។ អ្នកនាំពាក្យរូបនេះប្រសាសន៍បន្ថែមថា៖ «គាត់ធ្វើអីធ្វើទៅ! អាហ្នឹងគាត់ជាជនជាតិអាមេរិកាំង។ រឿងកម្ពុជាជារឿងបញ្ហារបស់កម្ពុជា។ កម្ពុជាមានលទ្ធភាពបណ្តេញ បំផ្លាញចោលរាល់បណ្តាញក្បត់ជាតិ ដែលត្រូវរ៉ូវជាមួយពួកបរទេស។ ការព្រមានអាហ្នឹងជារឿងព្រមាន គ្រាន់តែចង់បំបែក អ្នកណាដែលគាត់ទាក់ទង។ ប៉ុន្តែក្នុងករណី ក្នុងសាច់រឿងហ្នឹង យើងអត់ឲ្យតម្លៃ។ យើងមិនជ្រលក់មាត់ជាមួយ»។ ក្រៅពីការព្រមានផ្សេងៗរបស់ព្រឹទ្ធសភាសហរដ្ឋអាមេរិក កម្ពុជាក៏រងការរិះគន់យ៉ាងខ្លាំងពីសហគមន៍អន្តរជាតិ រួមមានសហរដ្ឋអាមេរិក សហភាពអឺរ៉ុប អ.ស.ប. អូស្ត្រាលី កាណាដា អង់គ្លេស និងអង្គការអន្តរជាតិធំៗជាច្រើន ចំពោះការចាប់ខ្លួនលោក កឹម សុខា ប្រធានគណបក្សសង្គ្រោះជាតិ និងការប៉ុនប៉ងរំលាយគណបក្សជំទាស់ដ៏ធំនៅកម្ពុជា។ ពួកគេបានបង្ហាញពីការបារម្ភថា ដំណើរការលទ្ធិប្រជាធិបតេយ្យនៅកម្ពុជាឈានទៅរកភាពខ្ទេចខ្ទី ហើយថា ការរំលាយគណបក្សប្រឆាំងនឹងជះឥទ្ធិពលដល់ដំណើរការបោះឆ្នោតក្នុងឆ្នាំ២០១៨ ខាងមុខ៕